Netverslunarrisinn Amazon sætir harðri gagnrýni eftir að sex starfsmenn létust og einn slasaðist lífshættulega þegar skýstrókur eyðilagði vöruhús fyrirtækisins í Edwardsville í Illinois i Bandaríkjunum um helgina.Yfirmenn Amazon eru gagnrýndir fyrir að virða veðurspár að vettugi og tryggja ekki betur öryggi starfsfólksins.
Einn þeirra sem komst lífs af var á leið inn í vöruhúsið þegar starfsfólkið fékk upplýsingar í farsíma um yfirvofandi hættu og var beðið að koma sér í skjól. Hann segir að þeim hafi verið sagt að fara inn á klósett og bíða þar. "Það var eins og járnbrautarlest færi í gegnum húsið", er haft eftir David Kosiak á fréttavef BBC. Veðurstofan segir að vindhraðinn hafi náð um 250 kílómetra hraða á klukkustund eða 70 metrum á sekúndu. Steyptir veggir gáfu sig og þak vöruhússins hrundi. Fjörutíu og sex manns voru í vöruhúsinu, sjö þeirra í suðurhluta byggingarinnar og aðeins einn þeirra lifði af. Búið var að vara við óveðrinu en yfirmenn Amazon eru gagnrýndir fyrir að hafa hundsað viðvaranir og ekki gert viðeigandi ráðstafanir. Enginn kjallari var í húsinu sem tekið var í notkun fyrir fjórum árum. Vinnueftirlitið rannsakar slysið og hvort einhverju hafi verið ábótavant við byggingu hússins.
Rebecca Givan, prófessor í vinnumálarétti við Rutgers-háskóla, segir að viðurlög vegna brota á öryggismálum fyrirtækja séu væg. Það flæki málið að starfsmenn margra fyrirtækja séu frá starfsmannaleigum. Aðeins sjö af þeim fjörutíu og sex sem voru að störfum nóttina örlagaríku eru starfsmenn Amazon og þeir komust allir af. Systir eins þeirra sem létust segir að fyrirtækið hafi meiri áhuga á að græða en að huga að öryggi starfsfólksins. Amazon ætlar að gefa eina milljón bandaríkjadala í hjálparsjóð Edwardsville.